Rino Serra/Le fior dël mal/053


LIII. Invìt al viagi 
Mia cita, mia seur, 
Pensa a la dosseur 
D'andé a vive lagiù mi e ti! 
An libertà amé 
Meuire e amé 
Ant ël pais ch'a të smija 'd pì! 
Ij soj inumidì 
Da cej antorbidì 
Për mè spirit l'anciarm a uso 
Misterios ancor 
Dij tò euj traditor, 
Che travers le lerme a luso. 

Là, tut l'é blëssa e ardriss, 
Calma, piasì 'dcò spatuss. 

Mòbij lucidà, Da j'ani solià, 
Nòsta stansa soagnerìo; 
Le pì ràire fior 
A mës-cio j'odor 
Con l'ambra vagh sentor avrìo, 
Ij bej rich plafon 
Jë specc bin përfond 
Ël rich splendrìor oriental, 
Tut a parlerìa A l'ànima mia 
An soa dossa lenga natal. 

Là, tut l'é blëssa e ardriss, 
Calma, piasì 'dcò spatuss. 

Vëdd, dzor coj canaj 
Deurme ij vassej 
Andoa l'umur l'é vagabond; 
L'é për sodisfé 
Tò desideré 
Ch'a ven-o là d'an cap al mond. 
-Ij soj cascant 
Rivesto ij camp, 
Ij canaj, l'intera sità, 
Ëd ross brun e òr; 
Ël mond s'andeurm aor 
Ant un-a lus bin afoà. 

Là, tut l'é blëssa e ardriss, 
Calma, piasì 'dcò spatuss. 

Rino Serra
Leteratura piemontèisa
Baudelaire